Hartklop | Liefdesverhale blog
May 31, 2017 May 31, 2017 ~ nbliefdesverhale	~ Leave a comment
Malene Breytenbach is een van Afrikaans se mees bedrewe skrywers met meer as 30 liefdesverhale en 6 romans op haar kerfstok. Sy het onlangs op RSG se Skrywers en Boeke-program met Suzette Kotzé-Myburgh gesels oor haar skryfwerk.
Sy beantwoord onder meer die volgende vrae:
Wat is die verskil tussen ’n romanse en ’n roman?
Waar kom haar skryflus vandaan?
Hoe lyk haar skryf-werkswyse?
Waar kom haar storietemas vandaan?
Hoe vind haar studies neeslag in haar werk?
Wat is die moeilikste van skryf?
Hoe doen sy haar navorsing?
Die onderhoud begin by 5:40. Luister na die potgooi:
(Of luister op RSG )
Van sorg na liefde deur Malene Breytenbach was NB-Liefdesverhale se Mei boek van die maand.
Koop dit nou! Raru | Graffiti | Takealot (eboek) | Amazon (eboek) |
Boek van die maand in Desember: Suster Leanie se groot hart deur Naretha Franken
December 7, 2016 December 8, 2016 ~ nbliefdesverhale	~ Leave a comment
Suster Leanie se groot hart deur Naretha Franken is NB-Liefdesverhale se boek van die maand in Desember!
Suster Leanie ontferm haar oor die haweloses in die parkie oorkant Worcester Med, ongeag van haar kollegas en haar verloofde, wynboer Henk, se vermanings. Dis háár tyd en geld en as sy iemand daarmee kan help, gaan sy dit doen. Dora en Isak is tog so bly as sy vir hulle kos bring of sommer net gesels.
En dan is daar Lu, die lang, maer man met die blou oë en die woeste baard. Hy hou hom eenkant, maar Leanie kan nie anders as om oor hom te wonder nie: Waar sou sy familie wees? Waarom leef hy op straat? Wanneer Lu met bloedvergiftiging en harsingskudding in die hospitaal beland, verdiep Leanie se betrokkenheid by dié man se wel en wee.
Terwyl Leanie ’n skokonthulling oor Henk se verlede moet verwerk en matrone Elizna Truter se venynigheid moet verduur, leer sy Lu – nou skoongeskeer en gesond – se hartseer verhaal ken. Sal hy, en Leanie, weer geluk kan vind?
Naretha Franken is in die Caledon-distrik gebore. Sy voltooi matriek in 1979 aan Namakwaland Hoërskool op Springbok, waarna sy na Worcester trek en vier jaar later met MC Franken trou. Drie kinders word uit die huwelik gebore, en die gesin woon die afgelope 7 jaar in Brackenfell.
Hoewel sy van jongs af skryf, waag sy dit eers op die ouderdom van 50 om haar manuskrip aan ’n uitgewer te stuur. Engel in die teater is haar debuutwerk.
Koop dit nou! Takealot | Loot | Raru | Graffiti | Amazon Kindle
Malene Breytenbach beantwoord ’n paar vrae
October 24, 2016 October 24, 2016 ~ nbliefdesverhale	~ Leave a comment
Malene Breytenbach, skrywer van Oktober se boek van die maand Grenslose liefde, het so ‘n paar vrae oor hierdie Hartklop-verhaal beantwoord:
Grenslose liefde neem lesers na die beeldskone Skotse Hooglande. Hoe het jy jou navorsing gedoen om dié omgewing, veral Strahan Castle, so suksesvol op papier oor te dra?
Ek is nog altyd gefassineer deur die Skotte met hulle drag, hulle doedelsakke, hulle Hoogland-klans en oorloë en kastele en hulle romantiese geskiedenis soos dié van Bonnie Prince Charlie wat teruggekeer het Skotland toe en weer die troon vir die Stuarts wou wen. Die landskap is pragtig. Die kasteel van Eilean Donin word byvoorbeeld die mees fotogeniese kasteel ter wêreld genoem. Ek het die geskiedenis en werklike kastele nagevors en my plekke daarop gabaseer. Ek lees graag geskiedenis.
Colin Mackenzie is ’n behoorlike Hartklop-held. Is hy op iemand gegrond of het jy hom uit jou verbeelding opgediep? Hoe gaan jy te werk om ’n outentieke held te skep?
Colin is nie op enigiemand spesifiek gebaseer nie, hoewel die held van Outlander dalk ’n slag deur my kop gehardloop het. En Liam Neeson soos hy in Rob Roy was. En Mel Gibson in Braveheart. En gen Andy Wauchope van die Black Watch. My held is net skoner (!!) en hy moet natuurlik intelligent en adellik wees. Ek verbeel my ’n man, dink aan sy voorkoms en persoonlikheid. Onthou Skotte wat ek in Zimbabwe geken het. Die man het sulke onmoontlike blou oë gehad. Ek raak self so ’n bietjie verlief op dié ideaal, en siedaar! Colin is gebore.
Die hospitaalpasiënte is tog vreeslik interessant! Van die aktrise wat haar verbeel sy is Mary Queen of Scots tot die politikus – vanwaar die inspirasie vir hulle?
Mense soos akteurs en rocksterre, uitgewaste politici en getraumatiseerde dog heroïese soldate is lekker uiteenlopend. Die skone Mary Queen of Scots se verhaal is ook fassinerend. In een fliek is die kasteel Eilean Donin werklik gebruik as Fotheringhay-kasteel waar sy tereggestel is. Die mense het hulle aan my kom voorstel en gevra om in die boek te wees.
Wat lok jou aan na die Hartklop-reeks?
Die lekkerste omtrent die Hartklop-reeks is dat ek dinge kan navors waaroor ek nie voorheen gedink het nie. Ek leer oor mediese dinge. Nuwe wêrelde gaan vir my oop. Karakters kry lewe. Ek skep ’n nuwe wêreld.
Ek het geen rituele nie. Ek begin in die oggend werk en nie altyd dieselfde tyd nie. Skryf totdat ek voel ek moet nou eers afskakel. Gaan rekenaar toe as ek skielik aan iets dink. Kry idees in die nag en vroeë oggend as ek in die bed lê en dink. Ek dink dis verkeerd om te karring. Ek skryf as ek min of meer vars is.
Jy is een van die mees bedrewe liefdesverhaalskrywers in die land. Waar vind jy inspirasie vir al jou stories?
Ek weet nie regtig waar ek inspirasie vind nie. Soms sien ek ’n fliek, of lees iets, of iemand gee my ’n wenk. Dan broei ek gaandeweg die eier uit. Dink eers aan ’n agtergrond wat my fassineer en skep dan die karakters. Gaan op verbeeldingsvlugte en sien plekke en mense wat vir my so werklik raak soos werklike mense en plekke. Dan skryf ek daaroor.
Ek lees sonder ophou. Ek het Michael Ondaatje se The Cat’s Table onlangs gelees en toe lees ek weer sy manjifieke The English Patiënt. Verder lees ek nog Elsabé Brits se boek oor Emily Hobhouse, Geliefde Verraaier. Ek het Chanette Paul se Offerlam onlangs baie geniet. Ek lees ook Li Cunxin se Mao’s Last Dancer en Marianne Thamm se Hitler, Mandela and Me. Ek lees meer as een boek op ’n slag. Lees waarvoor ek in die stemming is. Ek kan natuurlik alles aanbeveel.
Grenslose liefde deur Malene Breytenbach is NB-Liefdesverhale se boek van die maand in Oktober!
Koop dit nou: Loot | Raru | Reader’s Warehouse | Graffiti